Հավելված N 2

ՀՀ կառավարության 2020 թվականի

ապրիլի 9-ի N 727-Ն որոշման

**Բյուջետային վարկի տրամադրման պայմանագիր**

**(Նախագիծ)**

**ք. Երևան**

**[ամսաթիվ]**

Հայաստանի Հանրապետության կառավարությունը, ի դեմս Հայաստանի Հանրապետության ֆինանսների նախարարության, ում անունից հանդես է գալիս ֆինանսների նախարար Ատոմ Ջանջուղազյանը, այսուհետ՝ Կառավարություն, մի կողմից, և […], ի դեմս վերջինիս տնօրեն […], ով գործում է ընկերության կանոնադրության հիման վրա, այսուհետ՝ Վարկառու մյուս կողմից,

Հաշվի առնելով, որ.

1. Վարկառուն […]թ.֊ին «Կորսան Կորվիամ Կոնստրուկսյոն Էս Ա» hայաստանյան մասնաճյուղի (այսուհետ՝ Կորսան֊Կորվիամ Ընկերություն) հետ կնքել է […] պայմանագիրը,
2. Համաձայն […]թ.֊ին դուրս է գրվել հաշիվ֊ապրանքագիր, որոնց համար վերջինիս կողմից սահմանված կարգով Կորսան-Կորվիամ Ընկերության կողմից վճարում չի իրականացվել,
3. Վարկառու Կորսան֊Կորվիամ Ընկերության հանդեպ ունի […] ՀՀ դրամի չափով գույքային պահանջ։ Տարակարծությունից խուսափելու համար կողմերը արձանագրում են, որ Կառավարությունը որևէ կերպով չի հաստատում, ընդունում, համաձայնում կամ հավանություն տալիս Պահանջի առկայությանը, դրա հիմքում ընկած Վարկառուի կամ Կորսան֊Կորվիամ Ընկերության պարտավորությունների կատարմանը:

Ինչպես նաև, հիմք ընդունելով ՀՀ կառավարության կողմից […]թ․-ին կայացված թիվ […] որոշումը, որի համաձայն ՀՀ կառավարությունը որոշում է կայացրել Վարկառուին […] ՀՀ դրամի չափով բյուջետային վարկ տրամադրելու վերաբերյալ,

Կողմերը կնքեցին սույն Բյուջետային վարկի տրամադրման պայմանագիրը (այսուհետ՝ Պայմանագիր) հետևյալի մասին․

1. **Պայմանագրի առարկան․**
   1. Կառավարությունը «Հայաստանի Հանրապետության բյուջետային համակարգի մասին» ՀՀ օրենքի (այսուհետ՝ Օրենք) 10-րդ հոդվածի և ՀՀ Կառավարության կողմից […]թ․-ին կայացված թիվ […] որոշման հիման վրա Վարկառուին տրամադրում է […] ՀՀ դրամի բյուջետային վարկ (այսուհետ՝ Վարկ) վերադարձվելիության, ժամկետայնության, արժեքավորման ու վճարովիության սկզբունքով:
   2. Վարկառուն պարտավորվում է Վարկը և պայմանագրով սահմանված տոկոսագումարը վերադարձնել Կառավարությանը Պայմանագրի 2-րդ կետի համաձայն սահմանված կարգով հաշվարկված ժամկետում։
   3. Վարկը Վարկառուին տրամադրվում է 0.01 տոկոս տարեկան տոկոսադրույքով։
   4. որպես վարկային պարտավորության ապահովման միջոց ընդունել գրավը (այսուհետ՝ Գրավ), հաշվի առնելով, որ վարկի գումարը չի կարող գերազանցել գրավի գնահատված արժեքի 80 (ութսուն) տոկոսը, կամ բանկային երաշխիքը՝ բյուջետային վարկի ողջ գումարի և բյուջետային վարկի պայմանագրի ողջ ժամկետի ընթացքում հաշվեգրվող տոկոսագումարի չափով։
   5. Կառավարությունը պարտավորվում է Վարկառուին տրամադրել Վարկը Պայմանագրի կնքումից հետո [-----] ժամկետում Վարկառուին բանկային հաշվին փոխանցում կատարելու միջոցով։
   6. Վարկառուն պարտավորվում է ձեռնարկել բոլոր ողջամիտ անհրաժեշտ քայլերը Կորսան-Կորվիամ ընկերությունից Պահանջի հիման վրա վճարում ստանալու համար։
2. **Վարկի տրամադրման պայմանները, մարման ժամկետները, պայմանները և վճարման կարգը**
   1. Վարկը տրամադրում է առավելագույնը 5 (հինգ) տարի ժամկետով։
   2. Վարկը տրամադրվում է 2 (երկու) տարի արտոնյալ ժամկետով, որի ընթացքում Վարկառուին հնարավորություն է տրվում մարելու միայն վարկի գծով կուտակված տոկոսագումարները։ Արտոնյալ ժամկետի ավարտից հետո կատարվում է թե՛ Վարկի մայր գումարի, թե՛ տոկոսագումարների մարում՝ համաձայն Պայմանագրի անբա­ժանելի մասը կազմող [հավելված 1-ով սահմանված] մարման ժամանակացույցի։
   3. Վարկառուն պարտավորվում է Պահանջի մարմանն ուղղված ցանկացած վճարում ուղղել բացառապես Պայմանագրով սահմանված Վարկառուի պարտավորություն­ների կատարմանը։
   4. Կառավարությունն իրավունք ունի ցանկացած ժամանակ պահանջել Վարկառուին տրամադրել տեղեկատվություն Պահանջի մարմանն ուղղված վճարումներ ստա­ցած լինելու մասին, իսկ Վարկառուն պարտավորվում է Կառավարության կողմից նման տեղեկատվության պահանջ ստացած լինելու դեպքում ողջամիտ ժամկետում, սակայն ոչ ուշ քան նման պահանջ ստանալուց հետո երկու աշխա­տանքային օրվա ընթացքում տրամադրել պահանջված տեղեկատվությունը, ինչպես նաև տեղեկատվությունը հիմնավորող փաստաթղթերը (այդ թվում՝ համապատասխան ժամանակի համար Վարկառուի բանկային հաշիվների քաղվածքները կամ Բանկից ստացված համարժեք տեղեկանք, որն արտացոլում է Կառավարության կողմից պահանջված տեղեկատվությունը)։
   5. Այն դեպքում, երբ (i) Կառավարությունը Վարկառուից կամ երրորդ անձանցից ստացել է տեղեկատվություն այն մասին, որ Վարկառուն Պահանջի մարման համար ստացած գումարները կամ դրանց մի մասը օգտագործել է այլ նպատակով քան Վարկի գումարի և տոկոսագումարի վերադարձը, և/կամ (ii) Վարկառուն Պայմանագրի 2.4 կետով սահմանված կարգով Կառավարությանը չի ներկայացրել պահանջված տեղեկատվությունը և հիմնավորող փաստաթղթերը, և/կամ (iii) Վարկառուն Պայմանագրով տվել է ոչ հավաստի կամ անհիմն երաշխիքներ, և/կամ (iv) Վարկառուն խախտել է Պահանջի բավարարման համար հնարավոր ողջամիտ միջոցների ձեռնարկման պարտավորությունը, (v) համապատասխան դատարանի կամ արբիտրաժային տրիբունալի կողմից (ում ընդդատյա կլինի նման պահանջի քննությունը) չի հաստատվել Պահանջի առկայությունը կամ հաստատվել է մասնակի, (vi) Վարկառուն խախտել է Պայմանագրով սահմանված պարտավորությունները, Կառավարությունն իրավունք ունի պահանջել Վարկառուին Վարկի գումարը և տոկոսագումարները, ինչպես նաև Պայմանագրով սահմանված տուգանքները վերադարձնել կառավարությանը անմիջապես:
   6. Պայմանագրի 2.5 կետով սահմանված հիմքերից ցանկացածի վրա հասնելու դեպքում Վարկառուն պարտավորվում է Կառավարությանը վճարել Պայմանագրի խախտման համար տուգանք՝ տուգանքի վճարման պահին տեղաբաշխված պետա­կան երկարաժամկետ պարտատոմսերի տոկոսադրույքի 1,5 (մեկ ամբողջ հինգ տասնորդական) տոկոսի չափով տարեկան տոկոսադրույք, սակայն ոչ ավելի քան Վարկի գումարը:
   7. Պայմանագրի անբաժանելի մասը կազմող [հավելված 1-ով սահմանված] վարկի մարման ժամանակացույցի ժամկետից մինչև 90 օր ուշացնելու դեպքում ժամկետանց յուրաքանչյուր օրվա համար վարկառուից գանձվում է տույժ` ժամկետային չմարված վարկի գումարի 0,1 տոկոսի չափով: Վարկի հիմնական գումարի մարումը վարկային պայմանագրով նախատեսված ժամկետից ուշացնելու 91-րդ օրվանից սկսած ժամկետանց յուրաքանչյուր օրվա համար Վարկառուից գանձվում է տույժ` ժամանակին չվճարված գումարի 0,3 տոկոսի չափով:
   8. Վարկը տրամադրվում է Վարկառուին վերջինիս՝ Պայմանագրում նշված բանկային հաշվին փոխանցում կատարելու միջոցով։
   9. Պայմանագրի համաձայն Վարկի և տոկոսագումարի մարումը (վերադարձը) իրա­կա­նացվում է հետևյալ [գանձապետական հաշվեհամարին] փոխանցում կատարելու միջոցով։
   10. Պայմանագրով նախատեսված դրամական պարտավորությունները կատարելու համար վճարված գումարի անբավարարության դեպքում առաջինը փոխհատուցվում են վարկի գումարի բռնագանձման համար Կառավարության կրած ծախսերը (այդ թվում դատական ծախսերը, փաստաբանական և խորհրդատվական ծառայություն­ների ստացման համար կրած ծախսերը ամբողջությամբ), երկրորդը վճարվում է Պայմանագրով սահմանված տուգանքը, երրորդը մարվում է Պայմանագրով սահմանված տարեկան տոկոսադրույքը, չորրորդը՝ Վարկի գումարը։
3. **Վարկառուի երաշխիքները և հավաստումները**
   1. Վարկառուն երաշխավորում, հաստատում և հավաստում է, որ Պայմանագրի կնքման պահին․
      1. Չի ստացել Պահանջի լրիվ կամ մասնակի վճարում Կորսան֊Կորվիամ Ընկերու­թյունից կամ ցանկացած այլ երրորդ անձանցից:
      2. Պահանջը չի զիջվել, փոխանցվել, գրավադրվել կամ տրվել ի ապահովումն այլ պարտավորությունների։
      3. Վարկառուի ունեցած տեղեկությունների համաձայն Պահանջը հիմնավոր և իրավաչափ է, Կորսան֊Կորվիամ ընկերության կողմից հաստատվել և ընդունվել է Պահանջի չափը, բացակայում են Պահանջը դրա հիմքում ընկած փաստերը և հիմնավորող փաստաթղթերը վիճարկելու իրավաչափ հիմքեր, Կորսան֊Կորվիամ ընկերությունը չունի պահանջի վիճարկման մասին պահանջներ, հակընդդեմ պահանջներ, հաշվանցի պահանջներ ներկայացնելու իրավունք և բացակայում են նման պահանջների ներկայացման համար իրավաչափ հիմքերը,
      4. Պահանջի հիմքում ընկած փաստաթղթերը վավեր են և առկա չէ որևէ իրավաչափ հիմք նշված փաստաթղթերի վիճարկման համար:
      5. Վարկառուն պատշաճ կարգով իրականացրել է Պահանջի հիմքում ընկած պայմանագրային պարտավորությունները, այդ թվում (կիրառելիության դեպքում) իրականացրել է Պահանջի հիմքում ընկած աշխատանքներ իրականացնելու պահանջները ամբողջ ծավալով, Վարկառուն չի իրականացրել որևէ գործողու­թյուն կամ ցուցաբերել անգործություն, չի ունեցել որևէ իրավահարաբե­րու­թյուններ Կորսան֊Կորվիամ ընկերության կամ դրա փոխկապակցված անձանց հետ, որոնք կարող են հանգեցնել Պահանջի բավարարման արդյունքում ավելի քիչ փոխհատուցման ստացման կամ վատթարացնել Կառավարության՝ Պայմանա­գրով սահմանված իրավունքները իրացնելու հնարավորությունը,
      6. Առկա չէ ցանկացած այլ իրավաչափ հիմք, որը կարող է ազդեցություն ունենալ Կառավարության կողմից Պայմանագրով և ՀՀ օրենսդրությամբ սահմանված իրավունքների ամբողջությամբ և պատշաճ իրացման համար:
4. **Վարկառուի պարտավորությունները Պահանջի վերաբերյալ**
   1. Վարկառուն պարտավորվում է ձեռնարկել բոլոր ողջամիտ միջոցները Կորսան-Կորվիամ ընկերությունից Պահանջի բավարարում ստանալու համար, այդ թվում՝ ողջամտության սահմաններում դատական կամ արտադատական կարգով ներկա­յացնել պահանջներ ցանկացած դատարանի կամ արբիտրաժային տրիբունալի, որին ընդդատյա կլինի նման պահանջը։
   2. Կառավարությունն իրավունք ունի աջակցություն ապահովել Վարկառուին Պահանջի բավարարում ստանալու համար (այդ թվում՝ Վարկառուի հաշվին)։ Կառավարության կողմից նման աջակցություն տրամադրելու դեպքում, Վարկառուն պարտավորվում է հետևել Կառավարության ցուցումներին և խորհուրդներին։ Տարակարծությունից խուսափելու համար, կողմերը արձանագրում են, որ սույն կետով սահմանված աջակցություն ցուցաբերելը Կառավարության իրավունքն է։ Սույն իրավունքը չիրացնելը չի կարող որևէ կերպով մեկնաբանվել որպես Վարկառուի որևէ պար­տավորության ազատում կամ ներում։
   3. Վարկառուն պարտավորվում է ձեռնպահ մնալ այնպիսի գործողություններից, որոնք
      1. Ուղղակիորեն կամ անուղղակիորեն կարող են հանգեցնել Պահանջի, դրանից բխող իրավունքների, պահանջի դիմաց ստացված միջոցների գրավադրում, որպես ապահովված իրավունքի առարկա տրամադրում, զիջում, փոխանցում, հաշվանցում, նվազեցում,
      2. Ուղղակիորեն կամ անուղղակիորեն կարող են իրավաչափ հիմքեր ստեղծել Պահանջը, դրա հիմքում ընկած փաստերը, հիմնավորող փաստաթղթերը վիճար­կելու համար, իրավաչափ հիմքեր ստեղծել Կորսան-Կորվիամ ընկերության կողմից վիճարկման պահանջներ կամ Պահանջի հետ կապված ցանկացած այլ պահանջներ ներկայացնելու համար։
5. **Պարտավորությունների վաղաժամկետ կատարում**
   1. Կառավարությունը, սեփական հայեցողությամբ իրավունք ունի Վարկառուից պահանջել պարտավորությունների վաղաժամկետ և ամբողջական կատարում, եթե Վարկառուն չի իրականացրել կամ ոչ պատշաճ կարգով է իրականացրել Պայմանագրով սահմանված վճարումները:
   2. Վարկառուն իրավունք ունի ցանկացած ժամանակ վաղաժամկետ կատարել Պայմանագրով սահմանված պարտավորությունները։
   3. «Կորսան-Կորվիամ ընկերության կողմից Վարկառուի առջև ստանձնած պարտավո­րությունների կատարման դեպքում՝ Վարկատուն իրավունք ունի Վարկառուից պահանջել ամբողջությամբ կամ մասնակի վաղաժամկետ կատարել վարկային պարտավորությունները՝ Կորսան-Կորվիամ ընկերության կողմից կատարված վճա­րում­ների չափին համապատասխան

1. **Եզրափակիչ դրույթներ**
   1. Պայմանագիրը պարտադիր է Կողմերի, ինչպես նաև նրանց իրավահա­ջորդների համար։ Պայմանագիրը գործելու է մինչև դրանով սահմանված բոլոր պարտա­վո­րությունների կատարումն ամբողջ ծավալով:
   2. Պայմանագրի որևէ դրույթ անվավերություն չի հանգեցնում Պայմանագրի մնացած մասի և Պայմանագրի անվավերությանը, պայմանով, որ Պայմանագիրը կարող էր կնքված լինել առանց անվավեր ճանաչված այդ դրույթի։ Այդպիսի անվավեր դրույթը պետք է փոխարինվի այլ իրավաբանորեն հնարավոր այնպիսի դրույթով, որը արտացոլում է կողմերի կամքը։
   3. Պայմանագրի կնքման և դրա կատարումից բխող բոլոր ծախսերը, այդ թվում Գրավի գնահատման և գրավի պայմանագրի գրանցման համար ենթակա ծախսերը, կատարվում են Վարկառուի միջոցով և վերջինիս հաշվին։
   4. Կողմերի միջև ծագած վեճերը լուծվում են դատական կարգով՝ ՀՀ օրենսդրությամբ սահմանված կարգով:
   5. Պայմանագրում փոփոխություններ և լրացումներ կարող են կատարվել Կողմերի փոխադարձ համաձայնությամբ՝ համաձայնագիր կնքելու միջոցով, որը կհանդիսանա պայմանագրի անբաժանելի մասը։
   6. Պայմանագիրը պարունակում է Կողմերի միջև հաստատված, Պայմանագրի առար­կային վերաբերող ամբողջական համաձայնությունը: Կողմերը համաձայնում են, որ գոյություն չունեն այլ հայտարարություններ, երաշխավորագրեր, պայմաններ, երաշխիքներ կամ փոխադարձ համաձայնություններ, բացի նրանցից, որոնք նշված են Պայմանագրում:
2. **Կողմերի հասցեները, բանկային վավերապայմանները և ստորագրությունները**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏԻ ԱՇԽԱՏԱԿԱԶՄԻ

ՂԵԿԱՎԱՐ Է. ԱՂԱՋԱՆՅԱՆ